Viðbygging við leikskólann Skýjaborg í Hvalfjarðarsveit var afhent í gær . Það var fyrirtækið ART sérsmíði sem sá um framkvæmdina . Með nýju byggingunni fjölgar plássum á leikskólanum úr 30 í 48 og lýsti Sigurður Sigurjónsson leikskólastjóri yfir sérstakri ánægju sinni með framkvæmdina . Hann segir að viðbyggingin muni gerbreyta allri aðstöðu í skólanum , leikrými mun aukast og aðstaða starfsfólks mun batna til muna . Hann segir bygginguna mjög vel hannaða og ekki sjáist að um viðbyggingu sé að ræða . Hún henti mjög litlu sveitarfélagi þar sem hægt er að bæta við hana eftir þörfum . Sigurður sagði einungis eitt ár liðið frá því hann vakti athygli sveitarstjórnar á því að leikskólinn væri sprunginn og hrósaði þessum skjótu viðbrögðum . Það var Hlynur M. Sigurbjörnsson varaoddviti sem tók við lyklunum úr höndum Hjalta Hafþórssonar framkvæmdastjóra ART sérsmíði , en Hlynur var formaður framkvæmdanefndar . Hlynur hrósaði verktakanum fyrir góð vinnubrögð og að standast allar áætlanir . Leikskólinn verður opinn öllum íbúum Hvalfjarðarsveitar til sýningar laugardaginn 11. ágúst frá kl. 14 til 16 .